CELEX: 
Language: el
Date: 2018-02-19 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΚ) αριθ. 673/2005 του Συμβουλίου για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το παρόν σχέδιο κατ’ εξουσιοδότηση κανονισμού της Επιτροπής αποβλέπει στην προσαρμογή του ετήσιου επιπέδου των αντιποίνων που εφαρμόζονται στο πλαίσιο της διαφοράς του ΠΟΕ όσον αφορά τον νόμο των Ηνωμένων Πολιτειών σχετικά με την αντιστάθμιση για συνέχιση του ντάμπινγκ και διατήρηση της επιδότησης (Continued Dumping and Subsidy Offset Act) του 2000 («CDSOA» ή «τροπολογία Byrd»).
            
            
               Ο νόμος CDSOA προβλέπει την ετήσια κατανομή των δασμών αντιντάμπινγκ και των αντισταθμιστικών δασμών που εισπράχθηκαν κατά την προηγούμενη διαχειριστική χρήση σε εταιρείες των ΗΠΑ. Ο νόμος CDSOA κρίθηκε ασυμβίβαστος με τις υποχρεώσεις των Ηνωμένων Πολιτειών στο πλαίσιο του ΠΟΕ τον Ιανουάριο του 2003. 
            
            
               Δεδομένου ότι οι Ηνωμένες Πολιτείες δεν συμμορφώθηκαν με τις υποχρεώσεις που υπέχουν δυνάμει των συμφωνιών του ΠΟΕ, η ΕΕ εξουσιοδοτήθηκε να επιβάλει πρόσθετο εισαγωγικό δασμό, επιπλέον των πάγιων τελωνειακών δασμών, σε ορισμένα προϊόντα καταγωγής Ηνωμένων Πολιτειών που αντιστοιχούν ετησίως σε συνολική εμπορική αξία που δεν υπερβαίνει το 72 % των πληρωμών που πραγματοποιήθηκαν βάσει του CDSOA από τους δασμούς που εισπράχθηκαν επί των εισαγωγών από την ΕΕ κατά το πλέον πρόσφατο έτος για το οποίο υπάρχουν διαθέσιμα στοιχεία. Από την 1η Μαΐου 2005 η ΕΕ επιβάλλει πρόσθετο κατ’ αξία τελωνειακό δασμό στις εισαγωγές ορισμένων προϊόντων καταγωγής Ηνωμένων Πολιτειών της Αμερικής
                  1
                σε ετήσια βάση, προσαρμόζοντας το επίπεδο των αντιποίνων κατ’ αναλογία προς το ποσό που κατανεμήθηκε από δασμούς που εισπράχθηκαν επί των προϊόντων της ΕΕ στην πλέον πρόσφατη κατανομή. 
            
            
               Το παρόν σχέδιο κατ’ εξουσιοδότηση κανονισμού της Επιτροπής δεν εμπεριέχει την άσκηση οποιασδήποτε διακριτικής ευχέρειας, αλλά υπαγορεύεται εξ ολοκλήρου από νομικές υποχρεώσεις που επιβάλλονται από το Συμβούλιο:
            
            
               1.Το νέο επίπεδο των αντιποίνων που θα εφαρμοστεί από την 1η Μαΐου 2018 ανέρχεται σε 682.823 δολάρια ΗΠΑ και καθορίστηκε με βάση την τελευταία κατανομή βάσει του CDSOA των δασμών αντιντάμπινγκ και των αντισταθμιστικών δασμών που εισπράχθηκαν κατά τη διαχειριστική χρήση 2017 (1η Οκτωβρίου 2016 — 30ή Σεπτεμβρίου 2017).
            
            
               2.Το νέο επίπεδο των αντιποίνων ύψους 682.823 δολαρίων ΗΠΑ αντιπροσωπεύει σημαντική μείωση σε σύγκριση με το τρέχον επίπεδο των αντιποίνων, το οποίο ανέρχεται σε 8.165.179 δολάρια ΗΠΑ και εφαρμόζεται από την 1η Μαΐου 2017. 
            
            
               3.Η Επιτροπή υποχρεούται να προσαρμόσει το νέο επίπεδο των αντιποίνων, αρχικά με προσθήκη ή αφαίρεση προϊόντων από το παράρτημα Ι. Εάν το επίπεδο δεν μπορεί να προσαρμοστεί κατ’ αυτόν τον τρόπο, τότε ο συντελεστής του πρόσθετου δασμού, στον οποίο υπόκεινται τα προϊόντα του παραρτήματος Ι, θα πρέπει να τροποποιηθεί. Για το τρέχον έτος, με αφαίρεση προϊόντων από το παράρτημα, το επίπεδο αναστολής είτε θα υπερέβαινε είτε θα υπολειπόταν του 72 % των πληρωμών βάσει του CDSOA. Συνεπώς, δεδομένου ότι, το τρέχον έτος, το επίπεδο αναστολής δεν μπορεί να αναπροσαρμοστεί στο επίπεδο της εκμηδένισης ή εξασθένισης των ωφελειών με προσθήκη ή αφαίρεση προϊόντων από το παράρτημα Ι, εφαρμόζεται το άρθρο 3 παράγραφος 1 στοιχείο ε) του κανονισμού (ΕΚ) αριθ. 673/2005 του Συμβουλίου:
            
            
               α)Κατά συνέπεια, δεν προστίθενται ούτε αφαιρούνται προϊόντα από το παράρτημα I και, ως εκ τούτου, ο κατάλογος των προϊόντων σε αυτό παραμένει αμετάβλητος. 
            
            
               β)Από την άλλη πλευρά, τροποποιείται ο συντελεστής του πρόσθετου δασμού στον οποίο υπόκεινται τα προϊόντα του παραρτήματος Ι, και συγκεκριμένα μειώνεται από 4,3 % που ήταν το προηγούμενο έτος σε 0,3 %, ώστε να προσαρμοστεί στο επίπεδο των αντιποίνων. 
            
            
               4.Επομένως, και σύμφωνα με το άρθρο 3 παράγραφος 1 στοιχείο ε) του κανονισμού (ΕΚ) αριθ. 673/2005 του Συμβουλίου, το σχέδιο κατ’ εξουσιοδότηση κανονισμού επιβάλλει στο γλυκό καλαμπόκι, στους σκελετούς και τα υποστηρίγματα γυαλιών, στα φορτηγά-γερανούς και στα γυναικεία παντελόνια και κοντά παντελόνια που καλύπτουν και το γόνατο από ύφασμα «denim» καταγωγής ΗΠΑ πρόσθετο κατ’ αξία δασμό ύψους 0,3 % από την 1η Μαΐου 2018. 
            
            
               5.Η επίπτωση του πρόσθετου κατ’ αξία δασμού ύψους 0,3 % στις εισαγωγές από τις Ηνωμένες Πολιτείες των τεσσάρων προϊόντων που απαριθμούνται στο παράρτημα Ι αντιστοιχεί, για ένα έτος, σε εμπορική αξία που δεν υπερβαίνει τα 682.823 δολάρια ΗΠΑ [βλ. άρθρο 3 παράγραφος 1 στοιχεία α) και β) του κανονισμού (ΕΚ) αριθ. 673/2005]. Το παράρτημα II του κανονισμού (ΕΚ) αριθ. 673/2005 παραμένει αμετάβλητο, αφού όλα τα προϊόντα του εν λόγω καταλόγου έχουν ήδη προστεθεί στο παράρτημα I. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με την παράγραφο 4 της κοινής αντίληψης για τις κατ’ εξουσιοδότηση πράξεις, πραγματοποιήθηκε διαβούλευση μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής. Δεν απαιτούνται πρόσθετες διαβουλεύσεις με τα ενδιαφερόμενα μέρη ή η εκπόνηση εκτίμησης επιπτώσεων. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική βάση του παρόντος κατ’ εξουσιοδότηση κανονισμού είναι το άρθρο 3 παράγραφος 3 του κανονισμού (ΕΚ) αριθ. 673/2005 του Συμβουλίου για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής, όπως τροποποιήθηκε με τον κανονισμό (ΕΕ) αριθ. 38/2014 του Ευρωπαϊκού Κοινοβουλίου και του Συμβουλίου για την τροποποίηση ορισμένων κανονισμών σχετικών με την κοινή εμπορική πολιτική όσον αφορά την ανάθεση κατ’ εξουσιοδότηση και εκτελεστικών αρμοδιοτήτων για τη θέσπιση ορισμένων μέτρων. 
            
            
               Το άρθρο 1 του κανονισμού (ΕΚ) αριθ. 673/2005 του Συμβουλίου προβλέπει την αναστολή των δασμολογικών παραχωρήσεων και των σχετικών υποχρεώσεων στο πλαίσιο της GATT 1994 όσον αφορά προϊόντα καταγωγής Ηνωμένων Πολιτειών της Αμερικής που απαριθμούνται στο παράρτημα Ι του εν λόγω κανονισμού. Το άρθρο 3 παράγραφος 1 ορίζει τα κριτήρια βάσει των οποίων η Επιτροπή αναπροσαρμόζει ετησίως το επίπεδο αναστολής στο επίπεδο της εκμηδένισης ή εξασθένισης των ωφελειών που προκαλεί για την ΕΕ η τροπολογία Byrd τη δεδομένη στιγμή.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
         
         
            
               της 19.2.2018
            
            
               για την τροποποίηση του κανονισμού (ΕΚ) αριθ. 673/2005 του Συμβουλίου για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΚ) αριθ. 673/2005 του Συμβουλίου, της 25ης Απριλίου 2005, για την επιβολή πρόσθετων δασμών στις εισαγωγές ορισμένων προϊόντων καταγωγής Ηνωμένων Πολιτειών της Αμερικής
                  2
               , και ιδίως το άρθρο 3,
            
            
               Εκτιμώντας τα ακόλουθα:
            
            
               1)Επειδή οι Ηνωμένες Πολιτείες δεν εναρμόνισαν τον νόμο σχετικά με την αντιστάθμιση για συνέχιση του ντάμπινγκ και διατήρηση της επιδότησης (Continued Dumping and Subsidy Offset Act – CDSOA) με τις υποχρεώσεις που υπέχουν στο πλαίσιο των συμφωνιών του Παγκόσμιου Οργανισμού Εμπορίου (ΠΟΕ), ο κανονισμός (ΕΚ) αριθ. 673/2005 επέβαλε πρόσθετο κατ' αξία τελωνειακό δασμό 15 % στις εισαγωγές ορισμένων προϊόντων καταγωγής Ηνωμένων Πολιτειών της Αμερικής από την 1η Μαΐου 2005. Σύμφωνα με την άδεια του ΠΟΕ για αναστολή της εφαρμογής των παραχωρήσεων προς τις Ηνωμένες Πολιτείες, η Επιτροπή προσαρμόζει ετησίως το επίπεδο αναστολής στο επίπεδο της εκμηδένισης ή εξασθένισης των ωφελειών που προκύπτει για την Ευρωπαϊκή Ένωση από τον νόμο CDSOA τη δεδομένη στιγμή.
            
            
               2)Οι πληρωμές που πραγματοποιήθηκαν βάσει του νόμου CDSOA κατά το πλέον πρόσφατο έτος για το οποίο υπάρχουν διαθέσιμα στοιχεία αφορούν την κατανομή των δασμών αντιντάμπινγκ και των αντισταθμιστικών δασμών που εισπράχθηκαν κατά τη διαχειριστική χρήση 2017 (1η Οκτωβρίου 2016 – 30ή Σεπτεμβρίου 2017). Βάσει των στοιχείων που δημοσίευσε η υπηρεσία τελωνείων και προστασίας των συνόρων των Ηνωμένων Πολιτειών, το επίπεδο της εκμηδένισης ή εξασθένισης των ωφελειών που προέκυψε για την Ένωση υπολογίστηκε σε 682.823 δολάρια ΗΠΑ.
            
            
               3)Το επίπεδο της εκμηδένισης ή εξασθένισης των ωφελειών και, συνεπώς, το επίπεδο αναστολής μειώθηκε. Ωστόσο, το επίπεδο αναστολής δεν μπορεί να προσαρμοστεί στο επίπεδο της εκμηδένισης ή εξασθένισης των ωφελειών με προσθήκη ή αφαίρεση προϊόντων από τον κατάλογο του παραρτήματος I του κανονισμού (ΕΚ) αριθ. 673/2005. Αν αφαιρεθούν από το παράρτημα Ι όλα τα προϊόντα εκτός από ένα, το επίπεδο των αντιποίνων (4,3% πρόσθετου εισαγωγικού δασμού) θα υπερβαίνει το 72 % των πληρωμών βάσει του CDSOA, ενώ αν αφεθεί το τελευταίο προϊόν στο παράρτημα Ι, το επίπεδο των αντιποίνων θα υπολείπεται του εν λόγω ποσοστού. Συνεπώς, σύμφωνα με το άρθρο 3 παράγραφος 1 στοιχείο ε) του εν λόγω κανονισμού, η Επιτροπή θα πρέπει να διατηρήσει τον κατάλογο προϊόντων στο παράρτημα I αμετάβλητο και να τροποποιήσει τον συντελεστή του πρόσθετου δασμού, έτσι ώστε να προσαρμόσει το επίπεδο αναστολής στο επίπεδο της εκμηδένισης ή εξασθένισης των ωφελειών. Ως εκ τούτου, τα τέσσερα προϊόντα που απαριθμούνται στο παράρτημα I θα πρέπει να διατηρηθούν στον κατάλογο και ο συντελεστής του πρόσθετου εισαγωγικού δασμού θα πρέπει να τροποποιηθεί και να οριστεί σε 0,3 %.
            
            
               4)Η επίπτωση της επιβολής πρόσθετου εισαγωγικού δασμού ύψους 0,3 % κατ' αξία στις εισαγωγές των προϊόντων του παραρτήματος I από τις Ηνωμένες Πολιτείες αντιστοιχεί, για ένα έτος, σε εμπορική αξία που δεν υπερβαίνει τα 682.823 δολάρια ΗΠΑ.
            
            
               5)Για να εξασφαλιστεί ότι δεν θα υπάρξουν καθυστερήσεις στην εφαρμογή του τροποποιημένου συντελεστή του πρόσθετου εισαγωγικού δασμού, ο παρών κανονισμός θα πρέπει να αρχίσει να ισχύει την ημέρα της δημοσίευσής του.
            
            
               6)Συνεπώς, ο κανονισμός (ΕΚ) αριθ. 673/2005 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΚ) αριθ. 673/2005 τροποποιείται ως εξής:
            
            
               1)Το άρθρο 2 του κανονισμού (ΕΚ) αριθ. 673/2005 του Συμβουλίου αντικαθίσταται από το ακόλουθο κείμενο:
            
            
               «Άρθρο 2
            
            
               Επιβάλλεται κατ’ αξία δασμός ύψους 0,3 % επιπλέον του τελωνειακού δασμού που εφαρμόζεται δυνάμει του κανονισμού (ΕΕ) αριθ. 952/2013* στα προϊόντα καταγωγής Ηνωμένων Πολιτειών της Αμερικής που απαριθμούνται στο παράρτημα I του παρόντος κανονισμού.
            
            
               _________________________
            
            
               * ΕΕ L 269 της 10.10.2013, σ. 1.».
            
         
         
            
               2)Το παράρτημα I του κανονισμού (ΕΚ) αριθ. 673/2005 του Συμβουλίου αντικαθίσταται από το κείμενο του παραρτήματος του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Μαΐου 2018. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 19.2.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΚ) αριθ. 673/2005 του Συμβουλίου («κανονισμός Byrd»), με τον οποίο επιβλήθηκε πρόσθετος δασμός 15 % στις εισαγωγές ορισμένων προϊόντων καταγωγής Ηνωμένων Πολιτειών της Αμερικής (ΕΕ L 110 της 30.4.2005, σ. 1), όπως τροποποιήθηκε τελευταία με τον κατ’ εξουσιοδότηση κανονισμό (ΕΕ) 2017/750 της Επιτροπής, της 24ης Φεβρουαρίου 2017 (ΕΕ L 113 της 29.4.2017, σ. 12), με τον οποίο επιβλήθηκε πρόσθετος δασμός 4,3 %.
               
               
                  
                     (2)
                  
                        ΕΕ L 110 της 30.4.2005, σ. 1, όπως τροποποιήθηκε με τον κανονισμό (ΕΕ) αριθ. 38/2014 του Ευρωπαϊκού Κοινοβουλίου και του Συμβουλίου (ΕΕ L 18 της 21.1.2014, σ. 52).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               «ΠΑΡΑΡΤΗΜΑ I
            
            
               Τα προϊόντα στα οποία επιβάλλονται πρόσθετοι δασμοί ταξινομούνται υπό τους οκταψήφιους κωδικούς ΣΟ και ανταποκρίνονται στις δεδομένες περιγραφές.
            
            
                     
                        0710 40 00
                     
                  
                  
                     
                        Γλυκό καλαμπόκι
                     
                  
               
                     
                        6204 62 31
                     
                  
                  
                     
                        Παντελόνια και κοντά παντελόνια που καλύπτουν και το γόνατο, άλλα από εργασίας, από ύφασμα «denim», για γυναίκες ή κορίτσια
                     
                  
               
                     
                        8705 10 00
                     
                  
                  
                     
                        Φορτηγά-γερανοί
                     
                  
               
                     
                        Ex 9003 19 00
                     
                  
                  
                     
                        Σκελετοί ματογυαλιών ή παρόμοιων ειδών, και τα μέρη τους, από κοινά μέταλλα
                     
                  
               
               ».